LT Europos Sąjungos oficialusis leidinys C 169/25

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 169/09

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„STORNOWAY BLACK PUDDING“

EB Nr.: UK-PGI-0005-0876-03.05.2011

SGN ( X ) SKVN ( )

1. Pavadinimas:

„Stornoway Black Pudding“

2. Valstybė narė arba trečioji šalis:

Jungtinė Karalystė

3. Žemės ūkio produkto arba maisto produkto aprašymas:

3.1. Produkto rūšis:

1.2 klasė. Mėsos produktai (virti, sūdyti, rūkyti ir kt.)

3.2. Produkto, kuriam taikomas 1 punkte nurodytas pavadinimas, aprašymas:

„Stornoway Black Pudding“ – kraujinės dešros, unikalus Stornovėjaus, Luiso salos, esančios Škotijos Vakarų salose, sostinės, maisto produktas. Žalios kraujinės dešros gali būti sodrios tamsiai rudos su raudonu atspalviu arba sodriai rudos spalvos, priklausomai nuo skirtingų vietinių receptų.

„Stornoway Black Pudding“ gamybai naudojamos šios sudedamosios dalys:

— jautienos vidurių taukai,

— avižinės kruopos,

— svogūnai,

— avies, karvės ar kiaulės kraujas,

— vanduo, jei produkto gamybai naudojami kraujo miltai,

— druska,

— pipirai,

— sintetinės ar natūralios dešrų žarnos ar apvalkalai.

Neleidžiama naudoti jokių kitų pagardų, be to, „Stornoway Black Pudding“ sudėtyje negali būti dirbtinių dažiklių, aromatinių medžiagų, užpildų ir konservantų.

Originalios kraujinės dešros yra būdingos cilindro pavidalo „dešros formos“, jų skersmuo – 52–72 mm, ilgis – 150–500 mm, o svoris – 0,5–1,36 kg. Tačiau siekiant patenkinti įvairius klientų poreikius, jos gali būti gaminamos ir kito dydžio ar kitų formų, pvz., rinkėmis arba gabaliukais.

Jų tekstūra drėgna ir standi, su smulkiomis, tačiau matomomis riebalų dalelėmis. Škotiškos avižinės kruopos, naudojamos „Stornoway Black Pudding“ gamybai, suteikia tekstūrai sodraus rupumo.

Išvirtos „Stornoway Black Pudding“ išlieka pradinės formos. Išvirtos jos tampa beveik juodos spalvos ir pjaunamos lengvai lūžta, tačiau nėra itin trupios. Įdaras yra drėgnas, įvairaus, sodraus, pikantiško skonio, prieskoniai puikiai juntami, tačiau jis neaštrus, neriebus, suvalgius burnoje juntamas malonus ir gaivus poskonis.

3.3. Žaliavos (taikoma tik perdirbtiems produktams):

Receptai gali šiek tiek skirtis, tai leidžia tradicija ir paveldas. Pagal vienus receptus sudedamosios dalys turi būti smulkiai supjaustytos, pagal kitus – stambiau. Dėl to skirtingų gamintojų produktų išvaizda ir tekstūra gali būti nevienoda. Receptuose taip pat šiek tiek skiriasi kraujinių dešrų gamybai naudojamų sudedamųjų dalių kiekiai.

„Stornoway Black Pudding“ gamybai naudojami tokie sudedamųjų dalių kiekiai:

— mažiausiai 37 proc., daugiausiai – 50 proc. jautienos vidurių taukų,

— mažiausiai 16 proc., daugiausiai – 20 proc. avižinių kruopų,

— mažiausiai 15 proc., daugiausiai – 18 proc. svogūnų,

— mažiausiai 12 proc., daugiausiai – 26 proc. avies, karvės ar kiaulės kraujo,

— vandens, jei gamybai naudojami, kraujo miltai,

— mažiausiai 0,6 proc., daugiausiai – 2 proc. druskos,

— mažiausiai 0,4 proc., daugiausiai – 2 proc. pipirų,

— 52–72 mm skersmens, 150–500 mm ilgio sintetinės arba natūralios žarnos (arba apvalkalai).

3.4. Pašarai (taikoma tik gyvūniniams produktams):

Netaikoma.

3.5. Specialūs gamybos veiksmai, atliktini nustatytoje geografinėje vietovėje:

Visi „Stornoway Black Pudding“ ruošimo ir gamybos etapai turi vykti nustatytoje vietovėje, įskaitant:

— vidurių taukų ruošimą,

— sudedamųjų dalių sumaišymą,

— sintetinių apvalkalų kimšimą,

— kraujinių dešrų kepimą ir vėsinimą.

3.6. Specialios pjaustymo, trynimo, pakavimo ir kt. taisyklės:

Netaikoma.

3.7. Specialios ženklinimo etiketėmis taisyklės:

Netaikoma.

4. Glaustas geografinės vietovės apibūdinimas:

Stornovėjaus miestas Luiso saloje ir Stornoway Trust sričiai priskiriamos apylinkės.

5. Ryšys su geografine vietove:

5.1. Geografinės vietovės ypatumai:

Tik Škotijai būdingas ūkininkavimas nuomojamuose smulkiuosiuose ūkiuose jau šimtus metų buvo pagrindinis gyvenimo būdas Luiso saloje. Tik per pastaruosius keturis dešimtmečius smulkieji ūkininkai pradėjo imtis kitų darbų ir ūkiuose dirbti ne visą darbo dieną. Smulkusis ūkininkavimas iš esmės yra natūrinis ūkininkavimas. Stornovėjaus smulkieji ūkininkai laikė nedaug avių ir (arba) kiaulių arba karvių ir stengėsi kuo geriau panaudoti visus skerdenos produktus. Kai nebuvo šaldymo įrangos, smulkieji ūkininkai, skersdami gyvulius, kviesdavosi į talką kaimynus, su kuriais vėliau dalijosi mėsa ir taip visi pasirūpindavo mėsos atsargomis ilgai žiemai.

„Marag Dubh“ – taip škotų gėlų kalboje vadinama kraujinė dešra, nes žodis „dubh“ reiškia „juodas“, – gaminama iš surinkto paskersto gyvulio kraujo. Pašalintas gyvulio žarnas išplaudavo sūriame jūros vandenyje. Po to jas parnešdavo namo, išversdavo į plautuvę, užpildavo šaltu vandeniu, įpildavo jūros vandens, įdėdavo druskos ir uždengę palikdavo 24 valandoms. Vėliau žarnas išplaudavo šaltame, o po to karštame vandenyje. Per šį ilgą procesą suminkštėdavo vidinis žarnų apvalkalas, tad ūkininkams būdavo lengviau jas išgramdyti, kad būtų itin baltos ir švarios. Vieno gyvulio žarnų užtenka bent penkioms „Marag Dubhs“ pagaminti: „Deasainn“ (iš didžiojo skrandžio), „Brog“ (arba „Boot“), „Curachd an Righ“ („Karaliaus karūna“) ir dviems ilgoms surištoms ir per klubinę žarną perpjautoms kraujinėms dešroms.

Smulkieji ūkininkai labai taupė mėsą, todėl valgydavo tą patį maistą kiekvieną dieną, kol jį pabaigdavo. Šiose kraujinėse dešrose ypač daug geležies, todėl jos buvo ir iki šiol išlieka labai svarbi Stornovėjaus smulkiųjų ūkininkų mitybos dalis. Dėl škotiškų avižinių kruopų, naudojamų „Stornoway Black Pudding“ gamybai, jų tekstūra tampa tinkama ir rupi. Šalto klimato vietovėse, tokiose kaip Vakarų salos, šis maistas, kuriam naudojami labai kaloringi vidurių taukai, labai tinka vartoti žiemą.

„Stornoway Black Pudding“ gamybai reikia daug konkrečių praktinių įgūdžių:

— ruošiant jautienos vidurių taukus, reikia juos išvalyti ir susmulkinti reikiamo dydžio gabaliukais,

— prieš maišant sausąsias sudedamąsias dalis, reikia jas kruopščiai pasverti, kad mišinys būtų tinkamos konsistencijos, tirštas. Šiam darbui atlikti reikia gerų mėsininko įgūdžių ir patirties,

— apvalkalai kemšami rankomis valdomu įrenginiu, po to kai kurios dešros užrišamos rankomis,

— kraujinių dešrų virimas ir šaldymas: išvirtos dešros sukabinamos atskirai, kad atvėstų.

Reikalingi įgūdžiai išsivystė šioje vietovėje ir buvo perduodami iš kartos į kartą, dėl to išsaugotos tradicinės „Stornoway Black Pudding“ savybės.

5.2. Produkto ypatumai:

„Stornoway Black Pudding“ ypatingos tuo, kad jų gamybai naudojamos tik toliau mažėjančia tvarka pagal naudojamą kiekį išvardytos sudedamosios dalys: jautienos vidurių taukai, avižinės kruopos, svogūnai, kraujas (su kraujo miltais naudojamas vanduo), druska ir pipirai. Jų sudėtyje nėra dirbtinių dažiklių, kvapų, užpildų ir konservantų. Žalios dešros yra sodrios tamsiai rudos su raudonu atspalviu arba sodriai rudos spalvos.

Kitaip nei kituose regionuose gaminamų kraujinių dešrų, „Stornoway Black Pudding“ pagrindinė sudedamoji dalis – jautienos vidurių taukai. Vidurių taukai – tai riebalai, susikaupę aplink galvijų inkstus ir nugarinę. Jų lydymosi temperatūra žema, 45–50 °C, dėl to kietus vidurių taukus paprasta naudoti gaminant kraujines dešras, tačiau jie išsilydo verdant garuose ar vandenyje. Nors patys vidurių taukai beveik beskoniai, jais sustiprinamas kitų sudedamųjų dalių skonis ir suteikiama lengvumo kraujinių dešrų tekstūrai. Šalto klimato vietovėse, tokiose kaip Hebridų salos, dėl didelio vidurių taukų kaloringumo šis maistas ypač tinkamas žiemai. Škotijoje auginamos avižinės kruopos suteikia „Stornoway Black Pudding“ tekstūrai malonaus rupumo.

Pagrindinis „Stornoway Black Pudding“ receptas per ilgą laiką nepakito, į jų sudėtį iki šiol įeina tik jautienos vidurių taukai, avižinės kruopos, svogūnai, kraujas, druska ir pipirai, tačiau reikėjo pakeisti gamybos būdus, kadangi padidėjus dešrų paklausai pradėti taikyti griežtesni higienos reikalavimai. „Stornoway Black Pudding“ gamybai reikia įvairių įgūdžių. Siekiant užtikrinti, kad jautienos vidurių taukai būtų supjaustyti vienodais smulkiais gabalėliais, juos reikia pjaustyti rankomis. Be to, prieš įpilant vandens pirmiausia rankomis arba įrenginiu sumaišomos sausos sudedamosios medžiagos. Gaminant visos sudedamosios dalys nuolat kruopščiai sveriamos, siekiant išgauti tinkamos konsistencijos, t. y. košės tirštumo produktą, kurį maišant turi būti juntamas pasipriešinimas. Vėliau mišinys supilamas į dešrų kimštuvą, kuriuo mišinys kemšamas į dešrų apvalkalus. Kemšant dešras dešrų apvalkalas užmaunamas ant įrenginio antgalio ir prilaikomas ranka. Įdaro srautas taip pat reguliuojamas rankomis. Po to dešrų galai rankomis užrišami virvele arba nukerpami mašinomis. Išvirtos kraujinės dešros sukabinamos ant laikiklio atskirai, kad atvėstų.

„Stornoway Black Pudding“ gali būti verdamos su apvalkalais arba be jų, tačiau verdamos jos puikiai išlaiko formą. Išvirtos jos tampa beveik juodos spalvos ir pjaunamos lengvai lūžta, tačiau nėra itin trupios. Įdaras yra drėgnas, įvairaus, sodraus, pikantiško skonio, prieskoniai puikiai juntami, tačiau jis neaštrus, neriebus, suvalgius burnoje juntamas malonus ir gaivus poskonis.

Mėsininkai, gamindami šį išskirtinį vietos produktą, toliau naudoja daugelio kartų išmėgintus receptus, išsaugodami tradicines gaminio savybes, kurias jam suteikia konkrečios sudedamosios dalys, ir gaminio tekstūrą.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Tik Škotijai būdingas ūkininkavimas nuomojamuose smulkiuosiuose ūkiuose jau šimtus metų buvo pagrindinis gyvenimo būdas Luiso saloje. Smulkieji ūkininkai labai taupė mėsą, todėl valgydavo tą patį maistą kiekvieną dieną, kol jį pabaigdavo. Šiose kraujinėse dešrose ypač daug geležies, todėl jos buvo ir iki šiol išlieka labai svarbi Stornovėjaus smulkiųjų ūkininkų mitybos dalis.

„Stornoway Black Pudding“ ypatingos tuo, kad jų gamybai naudojamos tik toliau mažėjančia tvarka pagal naudojamą kiekį išvardytos sudedamosios dalys: jautienos vidurių taukai, avižinės kruopos, svogūnai, kraujas (su kraujo miltais naudojamas vanduo), druska ir pipirai. Jų sudėtyje nėra dirbtinių dažiklių, kvapų, užpildų ir konservantų.

„Stornoway Black Pudding“, kitaip nei kituose regionuose gaminamų kraujinių dešrų, pagrindinė sudedamoji dalis – jautienos vidurių taukai. Vidurių taukai – tai riebalai, susikaupę aplink galvijų inkstus ir nugarinę. Jų lydymosi temperatūra žema, t. y. 45–50 °C, dėl to kietojo būvio taukus paprasta naudoti gaminant kraujines dešras, tačiau jie išsilydo verdant garuose ar vandenyje. Nors patys vidurių taukai beveik beskoniai, jais sustiprinamas sudedamųjų dalių skonis ir sušvelninama kraujinių dešrų tekstūra. Daugumos kraujinių dešrų gamybai naudojamas kiaulių kraujas. Tačiau „Stornoway Black Pudding“ gamybai naudojamas avies, karvės arba kiaulės kraujas, kurio, jei tik yra galimybė, gaunama iš saloje esančios vietinės skerdyklos.

Kai kurie Stornovėjaus mėsininkai, priklausantys Stornovėjaus kraujinių dešrų gamintojų asociacijai, kraujines dešras gamina ir parduoda nuo 1931 m. Nuo tada parduodamos kraujinės dešros pavadintos „Stornoway Black Pudding“. Mėsininkai naudojo bendrą gaminio pavadinimą „Stornoway Black Pudding“ ir siekė išlaikyti aukštą jo kokybę bei išlaikyti ryšį su Vakarų salų paveldu. Dėl to šios gero skonio ir kokybiškos kraujinės dešros įgijo gerą tarptautinį vardą ir yra vienos iš populiariausių maisto žinovų vertinamų kraujinių dešrų Jungtinėje Karalystėje. Produktas, buvęs kasdieniu „smulkaus ūkininko maistu“, tapo visame pasaulyje žinomu skanėstu.

„Stornoway Black Pudding“ glaudžiai susijusios su turizmu šioje vietovėje, jas dažnai įsigyja regiono lankytojai kaip suvenyrą arba „tradicinį salų patiekalą“. Šis prekės ženklas, siejamas su Stornovėjaus vietove, susilaukė pasaulinio pripažinimo. Daugelyje turistams skirtų vadovų apie Škotiją, kuriose rašoma apie Luiso salą, minimos ir „Marag Dubh“. Šį ryšį patvirtina ir keli šimtai įrašų Google. Lankytojų skaičius Vakarų salose didėja, o turizmo pramonę šioje vietovėje pagyvino pasisekimo sulaukusios televizijos laidos, tokios kaip Monty Hallo Great Hebridean Escape. Apie šias kraujines dešras 2010 m. sausio mėn. rašyta žurnale National Geographic, apie jas daug kalbėta 2010 m. Grįžimo namo kampanijoje „Aplankyk Škotiją“.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.archive.defra.gov.uk/foodfarm/food/industry/regional/foodname/products/documents/stornoway-black-pudding-pgi.pdf

(1) OL L 93, 2006 3 31, p. 12.